
Παρουσιάστηκε την Τετάρτη 28 Σεπτεμβρίου 2016, στο Σπίτι της Κύπρου, η δεύτερη συλλογή διηγημάτων της Μαρίας Α. Ιωάννου με τίτλο ΚΑΖΑΝΙ, που κυκλοφορεί από τις εκδόσεις Νεφέλη.
Τη συγγραφέα καλωσόρισε στο Σπίτι της Κύπρου η Μορφωτικός Σύμβουλος της Πρεσβείας της Κυπριακής Δημοκρατίας κ. Μαρία Παναγίδου, η οποία αφού αναφέρθηκε στο έργο και τις πολλές διακρίσεις της Μαρίας Ιωάννου, εξέφρασε τη χαρά της για τη σταθερή αισθητή παρουσία των κυπρίων λογοτεχνών που εκδίδουν τα έργα τους σε εκδοτικούς οίκους στην Ελλάδα, ενδεικτική της λογοτεχνικής άνθησης που παρατηρείται στην Κύπρο. Παραπέμποντας στο σημείωμα των εκδόσεων Νεφέλη παρέθεσε ότι: Οι χαρακτήρες της συλλογής, κοχλάζοντας, γεμίζουν τον τόπο πιτσιλιές. Μια συλλογή ασφυκτική και ταυτόχρονα ασφυκτικά χαριτωμένη, σε ταλάντευση ανάμεσα στον ωμό και το μαγικό ρεαλισμό. Ο αναγνώστης παρασύρεται κινηματογραφικά στην αφήγηση, μέσα από έναν λόγο που άλλοτε ρέει σαν χείμαρρος και άλλοτε εξαφανίζεται μυστηριωδώς. …  Ένας λογοτεχνικός μικρόκοσμος που ανατρέπει και ανατρέπεται από σελίδα σε σελίδα. Κι αν και το ΚΑΖΑΝΙ αντιστέκεται στην αισιοδοξία, συνεχίζει, κόντρα στο ρέμα, να οδεύει προς αυτήν. 
Για το βιβλίο μίλησε  ο δημοσιογράφος και συγγραφέας Διονύσης Μαρίνος ο οποίος ανέφερε ότι το Καζάνι, η δεύτερη συλλογή διηγημάτων της Μαρίας Ιωάννου μετά την Γιγαντιαία πτώση μιας βλεφαρίδας, διαμορφώνει πλέον μια προσωπική ιδιάζουσα γραφή και γλώσσα. Όπως επεσήμανε, το πλέγμα των ιστοριών της συντίθεται από παραβολικές γραμμές, συντονισμένες παραδοξότητες και βαθύχρωμες εστίες παραλόγου όπου τίποτα δεν είναι όπως φαίνεται και τίποτε δεν φαίνεται όπως είναι, καθώς η συγγραφέας κινείται σε έναν ενδιάμεσο ρευστό χώρο και χρόνο. Χαρακτηριστικά στοιχεία των διηγημάτων της, η ελλειπτική και διαλείπουσα γραφή  συνδυασμένη με μια εκκεντρική εικονοποιία, η αχρονικότητα, η διαταραγμένη αίσθηση του χώρου και η αμεταμφίεστη λάμψη του παραλόγου, όπου το «πραγματικό» της αφήγησης δεν είναι τίποτε άλλο από μία από τις πολλές εκδοχές των πραγμάτων. Μια ριζική, πλάγια υπονόμευση της «πραγματικής» πραγματικότητας προς χάρη μιας άλλης που δεν είναι επινοημένη «συγγραφικώ τω τρόπω», αλλά μια δυνητική αίσθηση και εκδοχή της.
Η Μαρία Ιωάννου διάβασε στη συνέχεια τα διηγήματά της Το Ρόπαλο και Κούκλα που αποτέλεσαν την αφορμή μιας ενδιαφέρουσας συζήτησής με τους ακροατές για το ύφος, τη γλώσσα και την εικονοποιία της γραφής της.
Η εκδήλωση πραγματοποιήθηκε με τη στήριξη των Πολιτιστικών Υπηρεσιών του Υπουργείου Παιδείας και Πολιτισμού της Κύπρου.

